b'\n_START_ARTICLE_\nRon Collier\n_START_PARAGRAPH_\nRonald William "Ron" Collier OC (3. hein\xc3\xa4kuuta 1930 Coleman, Alberta \xe2\x80\x93 22. lokakuuta 2003 Toronto, Ontario) oli kanadalainen pasunisti, s\xc3\xa4velt\xc3\xa4j\xc3\xa4, sovittaja, kapellimestari ja musiikkipedagogi. H\xc3\xa4n kuuluoi jazzia ja taidemusiikkia yhdistelleeseen liikkeeseen ja oli ensimm\xc3\xa4inen Kanadan neuvoston stipendin saanut jazzs\xc3\xa4velt\xc3\xa4j\xc3\xa4. H\xc3\xa4nen merkitt\xc3\xa4vi\xc3\xa4 s\xc3\xa4vellyksi\xc3\xa4\xc3\xa4n ovat The City (1960), Hear Me Talkin\' To Ya (1964), Carneval (1969) ja Humber Suite (1973). H\xc3\xa4n my\xc3\xb6s teki orkestraation Oscar Petersonin teoksesta Canadiana Suite (1997)._NEWLINE_Collier tuli ehk\xc3\xa4 parhaiten tunnetuksi yhteisty\xc3\xb6st\xc3\xa4\xc3\xa4n Duke Ellingtonin kanssa 1960\xe2\x80\x931970-lukujen aikana. H\xc3\xa4n s\xc3\xa4velsi my\xc3\xb6s elokuvia sek\xc3\xa4 televisiota varten ja opetti Toronton Humber Collegessa kahden vuosikymmenen ajan. Collier kuoli sy\xc3\xb6p\xc3\xa4\xc3\xa4n vuonna 2003, mutta p\xc3\xa4\xc3\xa4si samana vuonna postuumisti Kanadan ritarikunnan upseeriksi.'